Diari Oficial de la Generalitat Valenciana


Sumari del DOGV 6523, del 18-05-2011 (2011/5590)

ORDE 8/2011, de 10 de maig, de la Conselleria d'Infraestructures i Transport, sobre la concessió d'ajudes de l'Agència Valenciana de l'Energia, en matèria de foment de la investigació energètica, per a l'exercici 2011.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6523

Data del DOGV
:   18-05-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/5590


Data del document
:   10-05-2011

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * ajuda pública

ORDE 8/2011, de 10 de maig, de la Conselleria d'Infraestructures i Transport, sobre la concessió d'ajudes de l'Agència Valenciana de l'Energia, en matèria de foment de la investigació energètica, per a l'exercici 2011. [2011/5590]  
Per la Llei 8/2001, de 26 de novembre, es crea l'Agència Valenciana de l'Energia (AVEN) i es configura com una entitat de dret públic, sotmesa al dret privat, amb personalitat jurídica i patrimoni propis i plena capacitat d'obrar en el compliment dels seus fins, i queda adscrita a la conselleria que tinga les competències en matèria d'energia. Pel Decret 9/2002, de 15 de gener, del Govern, s'aprova el reglament de funcionament.  
L'Agència Valenciana de l'Energia té com a finalitat el desenvolupament d'actuacions en política energètica en l'àmbit de la Comunitat Valenciana, d'acord amb les directrius generals del Govern Valencià i en el marc de la política energètica comuna de la Unió Europea. Així mateix li correspon el suport de les actuacions tecnològiques energètiques, la millora de l'estalvi i l'eficiència energètica, el foment de l'ús racional de l'energia i la promoció de les energies renovables i de la qualitat del subministrament energètic, i integrar la protecció del medi ambient.  
Amb este fi, són funcions pròpies de l'Agència Valenciana de l'Energia, entre altres, la tramitació i la gestió d'ajudes i d'incentius financers per a fins de conservació, estalvi, diversificació, desenvolupament energètic i energies renovables establits per la conselleria que tinga les competències en matèria d'energia, i verificar amb este fi les condicions i els requisits exigits als beneficiaris.  
Per això i en virtut de les facultats que em conferix l'article 28 de la Llei 5/1983, de 30 de desembre, del Consell, l'article 47 del Text Refós de la Llei d'Hisenda Pública de la Generalitat, i l'article 8 del Decret 117/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Infraestructures i Transport,   
  
  
ORDENE  
  
CAPÍTOL I  
Règim d'ajudes  
  
Article 1. Objecte i àmbit  
1. L'objecte d'esta orde és establir el règim de concessió d'ajudes de l'Agència Valenciana de l'Energia destinades a l'impuls d'iniciatives d'investigació, desenvolupament i innovació en els processos de generació, emmagatzemament, transport i utilització eficient de l'energia, especialment en matèria d'energies renovables, en l'exercici 2011.  
  
2. El règim d'ajudes s'aplicarà tal com es determina en els articles següents.  
  
Article 2. Línies pressupostàries  
D'acord amb la Llei 17/2010, de 30 de desembre, de Pressupostos de la Generalitat per a l'exercici 2011, les ajudes concedides per l'AVEN en matèria de foment de la investigació energètica, es finançaran a càrrec de la línia pressupostària i import global màxim que es detalla a continuació.  
  
Codi de la línia Denominació de la línia Import  
T5218000 Foment de la Investigació   
 Energètica 150.000 €   
  
Les ajudes arreplegades en esta orde són susceptibles de cofinançament pel Fons Europeu de Desenvolupament Regional (FEDER), a través del Programa Operatiu de la Comunitat Valenciana 2007-2013.  
  
Article 3. Actuacions objecte de suport  
1. Les ajudes podran anar destinades a donar suport a projectes empresarials de desenvolupament experimental en l'àmbit energètic que suposen l'obtenció de productes, processos o servicis innovadors o millors tecnològicament respecte al que hi ha a la Comunitat Valenciana.  
S'entén per projectes de desenvolupament experimental, aquells que suposen l'adquisició, la combinació, la configuració i l'ocupació de coneixements i tècniques ja existents, d'índole científica, tecnològica, empresarial o d'un altre tipus, amb vista a l'elaboració d'estructures o dissenys de productes, processos o servicis nous, modificats o millorats. Entre les activitats podrà figurar l'elaboració de projectes sempre que no vaja destinada a usos comercials. S'inclou així mateix el desenvolupament de prototips i projectes pilot que puguen utilitzar-se comercialment quan el prototip siga per necessitat del producte comercial final i la fabricació resulte massa onerosa per a l'ús exclusiu amb fins de demostració i validació. En cas d'utilització comercial posterior de projectes pilot o de demostració, qualsevol ingrés que la dita utilització genere ha de deduir-se dels costos subvencionables.  
Tindran consideració preferent:  
- Projectes dirigits al desenvolupament de les energies renovables.  
- Projectes de demostració que, en forma de plantes o prototips precompetitius, oferisquen possibilitats de transferència i aplicació al sector productiu.  
2. Costos elegibles.  
Es consideraran costos elegibles d'aplicació en el càlcul de les ajudes els següents:  
- Servicis externs. Contractació de servicis externs associats exclusivament al projecte.  
- Personal de l'empresa. Recursos humans de caràcter tècnic associats exclusivament al projecte.  
- Costos derivats directament del projecte. Materials i components empleats.  
- Inversions no productives. Inversions en instal·lacions per a plantes pilot i de demostració.  
- Costos d'instrumental. Equipament de laboratori i experimentació quan este haja sigut adquirit exclusivament per al projecte i sense una altra utilitat que per a este.  
Tots els costos d'instrumental, material i inversions seran considerats costos subvencionables en la mesura que s'utilitzen per al projecte d'investigació, i en el cas que no s'utilitzen en tota la seua vida útil per al projecte, únicament es consideraran subvencionables els costos d'amortització corresponents a la duració del projecte d'investigació.  
  
Amb caràcter general, no tindran la consideració de costos elegibles els següents:  
- L'IVA satisfet per l'adquisició de béns i servicis facturats i, en general, qualsevol impost pagat.  
- Les despeses financeres conseqüència de la inversió, i les d'adquisició d'immobles i terrenys.  
- En general, totes aquelles despeses que no estiguen clarament definides o que no tinguen com a finalitat directa la consecució dels objectius energètics de la inversió, i en tot cas és el criteri de l'AVEN el que prevaldrà en cas de controvèrsia.  
3. Les ajudes que s'establixen en esta orde tindran la consideració de subvenció a fons perdut, i el percentatge màxim d'ajuda que s'ha d'aplicar sobre el cost elegible del projecte és del 45% per a xicotetes empreses i del 35% per a mitjanes empreses.  
4. A fi de garantir que les inversions subvencionades són viables, l'aportació del beneficiari destinada al seu finançament serà com a mínim del 25%. Així mateix estes inversions hauran de mantindre's durant un mínim de cinc anys.  
  
Article 4. Projectes plurianuals  
Els projectes emmarcats en este programa podran tindre caràcter plurianual, i en este cas es tindran en compte les consideracions següents:  
a) Haurà d'indicar-se en la memòria tècnica cada una de les seues fases i l'exercici en què es realitzaran.  
b) La sol·licitud d'ajuda haurà de presentar-se per a cada una de les fases en l'exercici en què s'haja d'executar, sense que la concessió d'ajuda per a una d'estes condicione la de futures fases, llevat que el programa faça menció a procediments específics diferents.  
  
c) Les futures concessions se supeditaran a l'existència d'un programa que empare les actuacions proposades i als resultats aconseguits.  
  
d) Podran preveure's com a costos elegibles els produïts des de la finalització del termini de justificació de l'exercici anterior.  
  
Article 5. Projectes que reforcen la política social  
Es valoraran positivament aquells projectes presentats per empreses que acrediten ocupar un percentatge de treballadors discapacitats superior respecte a la plantilla que l'empresa tenia amb anterioritat a esta convocatòria, i en general aquells que reunisquen els requisits previstos en la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.  
Així mateix, es valoraran positivament els projectes presentats per empreses creades per certes categories de persones desfavorides socialment que experimenten condicions, situacions i necessitats especials a l'hora de mamprendre activitats empresarials o inserir-se en el mercat laboral.  
  
Article 6. Beneficiaris  
1. Podran acollir-se a estes ajudes les PIME amb seu social o establiment productiu a la Comunitat Valenciana. Seran considerades PIME aquelles empreses que complisquen la definició que establix l'annex I del Reglament (CE) núm. 800/2008 de la Comissió de 6 d'agost de 2008 (DOUE núm. L 214/3, de 09.08.2008).  
2. Els beneficiaris hauran de tindre el domicili, la seu social o l'establiment de producció a la Comunitat Valenciana i els projectes objecte d'ajuda hauran d'estar localitzats en el dit territori.  
3. La condició per a ser beneficiari haurà de mantindre's fins al moment del pagament de la subvenció.  
4. No podran obtindre la condició de beneficiaris els sol·licitants en què concórrega alguna de les circumstàncies previstes en l'article 13.2 de la Llei 38/2003, de 17 de novembre, General de Subvencions.  
  
5. No podran obtindre la condició de beneficiari les empreses en crisi als efectes de les directrius comunitàries sobre ajudes d'Estat de salvament i de reestructuració d'empreses en crisi.  
  
Article 7. Supòsits especials  
Excepcionalment es podrà donar suport als projectes presentats per sol·licitants que reunisquen unes característiques diferents de les establides amb caràcter general, quan s'estimen rellevants en atenció a les línies de política industrial, sempre respectant les intensitats màximes d'ajuda i la resta de condicions establides en la Decisió de la Comissió Europea N 233/2007, que autoritza el Règim d'Ajudes de Foment de la I+D+i en el qual s'emparen les ajudes arreplegades en esta orde, i no poden en cap cas obtindre la condició de beneficiari els sol·licitants que reunisquen les característiques establides en els apartats 4 i 5 de l'article anterior.  
  
CAPÍTOL II  
Procediment  
  
Article 8. Presentació de sol·licituds  
1. Els sol·licitants hauran de presentar la documentació següent:  
1.1. Sol·licitud i memòria tècnica.  
a) Sol·licitud normalitzada omplida en imprés-paper facilitat per l'AVEN o bé emprant el programa informàtic disponible en la pàgina web de l'Agència (). Les sol·licituds s'adequaran als models normalitzats i s'ompliran utilitzant els mitjans electrònics i/o telemàtics proporcionats i disponibles per l'AVEN a través de l'adreça d'Internet indicada anteriorment.  
- Si la sol·licitud i la memòria tècnica es tramiten via telemàtica, només s'admetrà la presentació de sol·licituds, escrits i comunicacions davant del Registre Electrònic que estiguen firmats electrònicament per mitjà d'una firma electrònica avançada basada en un certificat reconegut, segons el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat, i expedit per la Generalitat Valenciana o per qualsevol altre prestador de servicis de certificació amb què la Generalitat Valenciana haja firmat el conveni oportú, que poden consultar-se en la pàgina web .  
D'acord amb el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i la regulació de les notificacions telemàtiques de la Generalitat, s'incorpora el procediment arreplegat en esta orde a l'annex del dit decret, com a procediment susceptible de tramitació a través del Registre Electrònic de la Generalitat.  
- Els sol·licitants que no utilitzen la firma electrònica avançada hauran d'imprimir les pàgines preceptives resultants de l'ús del programa informàtic disponible en el web de l'AVEN i les presentaran, una vegada omplides amb les firmes originals corresponents, en els llocs indicats en l'article 9.1.  
b) Memòria tècnica del projecte, segons model disponible en la pàgina web de l'Agència (). Entre altres aspectes, en la dita memòria tècnica s'haurà d'acreditar un augment addicional de la despesa d'I+D en relació amb el període anterior, o que les despeses derivades es deuen a un canvi estratègic d'I+D en l'empresa, que suposa per a esta un risc significatiu en la investigació d'una nova tecnologia fonamentalment innovadora i arriscada per a l'empresa, sense que això implique necessàriament un increment significatiu de la despesa respecte al període anterior.  
1.2. Documentació que ha d'acompanyar la sol·licitud. La dita documentació podrà igualment presentar-se utilitzant els mitjans telemàtics proporcionats per l'AVEN.  
La presentació de la sol·licitud comportarà l'autorització del sol·licitant, excepte manifestació en contra, que l'AVEN obtinga directament les dades relatives al compliment de les obligacions tributàries davant de l'administració i obligacions davant de la seguretat social, i les dades d'identificació personal (DNI o NIE), segons el que preveuen els articles 4 i 5 del Decret 165/2010, de 8 d'octubre, del Consell pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. En cas de no autoritzar-se s'haurà d'aportar fotocòpia del DNI o NIE i certificats d'estar al corrent en el compliment de les obligacions tributàries i davant de la seguretat social.  
- Còpia de la targeta d'identificació fiscal del sol·licitant si és el cas.   
- Còpia de l'últim rebut de pagament de l'impost sobre activitats econòmiques (IAE). Si el sol·licitant es troba exempt del pagament del IAE haurà d'aportar còpia de la declaració censal d'alta (model 036 de l'Agència Tributària), així com una declaració responsable amb indicació expressa del motiu de l'exempció, d'acord amb la legislació vigent. Finalment, si el sol·licitant realitza una activitat no subjecta a l'alta en el IAE haurà d'aportar una declaració responsable de la dita situació, d'acord amb la legislació vigent.  
- Quan es tracte de sol·licitants la inscripció dels quals en el Registre Mercantil siga obligatòria, hauran de presentar Nota Simple del Registre Mercantil competent relativa a les dades del sol·licitant, si bé l'AVEN podrà requerir directament al dit sol·licitant la presentació d'algun document concret.  
- Quan es tracte de sol·licitants la inscripció dels quals en el Registre Mercantil no siga obligatòria, hauran de presentar còpia del poder de representació registrat del firmant de la sol·licitud o, si és el cas, document equivalent segons les prescripcions legals. Igualment hauran de presentar còpia del contracte/acta de constitució i estatuts vigents registrats.  
- Còpia d'un extracte o certificat bancari que justifique la titularitat del compte de cobrament de l'ajuda. La titularitat del compte haurà de correspondre al sol·licitant.  
- Ubicació exacta del projecte, i indicar les coordenades UTM de la instal·lació en l'apartat destinat per a això en la sol·licitud.  
  
- Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el sol·licitant de l'ajuda haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no hi haja en el mercat suficient nombre d'entitats que el subministren o presten, i així es farà constar en un informe. L'elecció entre les ofertes presentades haurà de recaure en la més econòmica, i es justificarà en una memòria l'elecció en un altre sentit.  
- Quan les actuacions objecte de subvenció requerisquen projecte tècnic, el sol·licitant haurà de presentar el dit projecte, i sotmetre este a l'informe de tècnics designats a este efecte per l'AVEN, d'acord amb el que disposa l'article 46.3 Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.  
- Declaració responsable de subvencions concedides per altres administracions públiques o ens públics o privats, per al finançament del projecte objecte de sol·licitud d'ajuda per esta orde, i omplir l'apartat destinat per a això en la sol·licitud.  
- Declaració responsable de no estar sotmesos en cap de les prohibicions de l'article 13 de la Llei 38/2003, de 17 de novembre, General de Subvencions, per a poder obtindre la condició de beneficiaris de subvencions. La dita declaració es considerarà realitzada per mitjà de la firma en la sol·licitud.  
- En el cas d'empreses que sol·liciten estes ajudes hauran de presentar declaració responsable sobre el compliment de la normativa d'integració laboral de persones amb discapacitat o si és el cas, l'exempció de la dita obligació, en els termes establits en l'article 5 del Decret 279/2004, de 17 de desembre, del Consell de la Generalitat.  
  
2. Examinada la documentació aportada, si esta no reunix els requisits exigits es requerirà l'interessat perquè en un termini de 10 dies, esmene la falta o acompanye la documentació necessària amb indicació que si així no ho fera es considerarà que ha desisitit de la sol·licitud.  
Els requeriments a què es fa referència en este article, així com qualsevol altre que poguera realitzar-se per l'AVEN i que resulten necessaris per a la resolució de l'expedient, podrà fer-se per correu ordinari, per fax o per correu electrònic, al número de fax o a l'adreça indicada pel sol·licitant en la sol·licitud normalitzada, sempre que quede constància de la recepció per aquell.  
Els requeriments, les notificacions, les comunicacions o la documentació dels procediments emesos per mitjà de firma electrònica avançada gaudiran de validesa i eficàcia, en els termes previstos en l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
L'aportació de documents en contestació als requeriments referenciats, es podrà realitzar a través de Registre Electrònic a través de l'adreça d'Internet de l'AVEN, i són aplicables els mateixos requisits sobre la utilització de firma electrònica avançada que els arreplegats en l'apartat 1.1 d'este article.  
3. Així mateix, es podrà requerir del sol·licitant qualssevulla altres dades, documents i informes complementaris que resulten necessaris per a la resolució de l'expedient.  
4. Les sol·licituds hauran de presentar-se abans de l'inici del projecte, amb la qual cosa es garantix l'efecte incentivador de l'ajuda. Els sol·licitants podran executar els projectes una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'adopte.  
  
Article 9. Lloc de presentació de sol·licituds i termini  
1. Les sol·licituds i la documentació annexa podran presentar-se en la seu de l'Agència Valenciana de l'Energia a València, carrer Colom núm. 1, 4a planta. També podran presentar-se en les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'optara per presentar la sol·licitud en una oficina de Correus, haurà de fer-se en sobre obert perquè la instància siga datada i segellada per l'oficina de Correus abans de ser certificada.  
  
2. El termini de presentació de sol·licituds serà de 45 dies naturals comptadors a partir de l'endemà de la publicació d'esta disposició en el Diari Oficial de la Comunitat Valenciana. En tot cas, quan el dia concret de finalització del termini fóra dissabte o inhàbil en el municipi en què residira el sol·licitant o en la seu de l'AVEN, es prorrogarà al primer dia hàbil següent.   
3. En el cas de sol·licituds que es presenten davant del Registre Electrònic de la Generalitat, este emetrà automàticament un resguard acreditatiu de la presentació de la sol·licitud, que podrà ser arxivat o imprés per l'interessat, en els termes previstos en el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat.  
4. Les sol·licituds d'ajuda es podran anar avaluant periòdicament fins que s'haja esgotat el crèdit consignat a este efecte.  
5. A fi de potenciar l'èxit dels objectius d'esta orde, l'Agència Valenciana de l'Energia podrà traslladar les sol·licituds a altres programes o convocatòries d'ajudes.  
  
Article 10. Procediment de concessió d'ajudes i criteris de valoració  
  
El procediment de concessió de subvencions regulades en esta orde serà, d'acord amb el que establix l'article 22 de la Llei 38/2003, General de Subvencions, el de concurrència competitiva, regulat en el capítol II del títol I de la Llei 38/2003, General de Subvencions.  
  
Les ajudes s'atorgaran en atenció als criteris de valoració següents:  
  
a) Característiques del projecte (50 punts).  
- Grau d'innovació.   
- Qualificació dels recursos humans interns.  
- Qualificació dels recursos humans externs.  
- Contribució al desenvolupament sostenible i a la millora del medi ambient.  
- Realització de prototips.  
b) Qualitat de la documentació presentada (20 punts).  
- Claredat i coherència dels objectius.  
- Qualitat de la documentació presentada.  
c) Característiques del beneficiari (10 punts).  
- Experiència de l'empresa en projectes d'I+D.  
- Grandària de l'empresa, xicoteta o mitjana.  
d) Adequació a les línies de política energètica de la Generalitat (10 punts).  
- Projectes d'energies renovables.  
e) Aspectes socioeconòmics (10 punts).  
- Incorporació de discapacitats per damunt del mínim legal exigit.  
  
- Empresa gestionada per persones pertanyents a col·lectius desfavorits.  
- Disposar d'un pla d'igualtat d'oportunitats entre homes i dones.  
  
  
Article 11. Resolució de la concessió d'ajudes  
1. L'òrgan administratiu instructor, entenent per tal el cap d'Àrea d'Administració de l'AVEN, podrà requerir del sol·licitant l'aportació addicional de qualssevol altres documents, informes o dades complementàries que estime necessaris per a resoldre sobre la sol·licitud presentada.   
2. Les ajudes seran concedides pel president de l'Agència Valenciana de l'Energia, mitjançant una resolució de concessió. Amb un informe previ d'una comissió d'avaluació, composta pels caps d'àrea i caps de departament de l'AVEN, el director de l'Agència elevarà proposta al president, que dictarà una resolució de concessió d'ajudes.  
  
3. Les resolucions de concessió fixaran la quantia de les ajudes i incorporaran si és el cas les condicions i obligacions operatives que afecten el desenvolupament del projecte, que en cap cas podran contravindre el que disposa esta orde.  
4. La resolució de concessió es notificarà de forma individualitzada a cada interessat, en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5. La resolució de concessió de les ajudes es publicarà en el Diari Oficial de la Comunitat Valenciana (DOCV) en compliment d'allò que s'ha establit en Llei 38/2003, de 17 de novembre, General de Subvencions, sobre publicitat de les subvencions concedides.  
6. El termini màxim per a resoldre i notificar la concessió d'ajudes serà de sis mesos comptadors des del dia de la publicació d'esta orde en el Diari Oficial de la Comunitat Valenciana. Transcorregut el termini sense que hi haja una resolució, s'entendrà desestimada la sol·licitud de concessió d'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, i en l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat.  
  
7. Les resolucions a què es referixen els paràgrafs anteriors posen fi a la via administrativa i contra les quals podrà interposar-se recurs potestatiu de reposició davant del president de l'AVEN en el termini d'un mes, comptador des de l'endemà de la notificació d'estes, d'acord amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé recurs contenciós administratiu davant del jutjat competent, en el termini de dos mesos comptadors des de l'endemà de la notificació de la resolució de concessió corresponent, de conformitat amb el que preveu l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.  
  
  
Article 12. Resolució d'incidències  
1. És competència del director de l'Agència Valenciana de l'Energia, la resolució de les incidències que es produïsquen amb anterioritat o posterioritat a la concessió de les ajudes, i en especial els supòsits de:  
  
- Canvis de titularitat.  
- Canvis d'ubicació.  
- Pròrrogues per a l'execució del projecte i per al compliment de les condicions particulars de la concessió amb caràcter excepcional.  
  
- Modificacions justificades pel beneficiari del projecte inicial, entre altres, canvis en la denominació del projecte o de les característiques tècniques d'este.  
- Pròrrogues del termini per a l'aportació de documents acreditatius de l'execució del projecte o d'altres documents exigits als beneficiaris, als efectes de liquidació de l'ajuda.  
2. Es delega en el director de l'Agència la resolució dels expedients de revocació, desistiment i minoració.  
3. En qualsevol moment de la vigència de l'expedient, el beneficiari haurà d'actualitzar la documentació presentada que haguera patit alguna modificació i comunicar, altres ajudes públiques o privades que haguera obtingut o sol·licitat amb posterioritat a la data de presentació de la sol·licitud.  
  
Article 13. Control de les accions  
1. L'Agència Valenciana de l'Energia, pels seus mitjans o a través de l'òrgan o entitat que designe, podrà efectuar en tot moment (inclòs el que establix l'article 14.j) totes les actuacions de verificació, comprovació i inspecció del projecte o instal·lació objecte d'ajuda que considere necessàries, sense perjuí de les dutes a terme, si és el cas, per les unitats del Fons Europeu de Desenvolupament Regional (FEDER), o altres fons. La impossibilitat d'efectuar les esmentades actuacions podrà donar lloc a la revocació de l'ajuda concedida i, si és el cas, al reintegrament de les quantitats percebudes.  
2. El beneficiari està obligat a sotmetre's a les actuacions de control financer de la Intervenció General de la Generalitat.  
  
Article 14. Obligacions dels beneficiaris  
Seran obligacions del beneficiari:  
a) Realitzar l'activitat objecte de la subvenció i acreditar la seua realització en la forma fixada en la notificació de l'ajuda.   
b) Respondre de la veracitat dels documents aportats.   
c) Actualitzar la documentació presentada que haguera patit alguna modificació o la vigència de la qual haguera finalitzat amb anterioritat a la liquidació de les ajudes.  
d) Acreditar la seua personalitat jurídica, referida al moment de sol·licitud de l'ajuda, en el termini i en la forma que s'establisca per l'Agència Valenciana de l'Energia.  
e) Quan la subvenció total del projecte supere els 500.000 euros i consistisca en el finançament d'una infraestructura o en treballs de construcció, s'haurà de col·locar un cartell durant l'execució del projecte, en el qual s'indicarà l'emblema de la Unió Europea, la referència al Fons Europeu de Desenvolupament Regional i la declaració «Una manera de fer Europa». Una vegada conclòs el projecte se substituirà el cartell per una placa explicativa permanent. Les característiques, estructura i contingut del dit cartell seran facilitats per l'AVEN.  
f) No obstant l'anterior, l'AVEN podrà determinar, per a projectes amb import de subvenció inferior a l'indicat, la necessitat instal·lació d'un cartell indicatiu de caràcter temporal o permanent, les característiques del qual, l'estructura i el contingut facilitarà al beneficiari.  
g) Efectuar totes les mesures d'informació i publicitat que establisca la normativa europea respecte a les activitats en què intervinguen els Fons Estructurals o altres fons.  
h) Acceptar la seua inclusió en la llista pública de beneficiaris que s'arreplega en l'article 7, apartat 2, lletra d, del Reglament (CE) 1828/2006 de la Comissió de 8 de desembre de 2006.  
i) Indicar si el projecte està subjecte a Declaració d'Impacte Ambiental d'acord amb la legislació vigent.  
j) Les inversions que hagen rebut ajuda en el marc d'esta orde hauran de mantindre's durant un mínim de cinc anys.  
  
Article 15. Termini per a la realització i documentació justificativa de les inversions  
1. La liquidació de les ajudes s'efectuarà una vegada executat el projecte en la seua totalitat, o en les fases previstes en cas de projectes plurianuals, segons les condicions fixades en l'article 4 d'esta orde, d'acord amb la sol·licitud presentada i en els termes fixats per a la concessió de l'ajuda.  
2. Als efectes d'esta orde, es considerarà que l'actuació o projecte es troba executat en la seua totalitat quan els equips instal·lats es troben en funcionament o, almenys, en capacitat de funcionar, i en qualsevol cas és el criteri de l'AVEN el que prevaldrà en cas de dubte.  
  
3. Els beneficiaris hauran d'acreditar la realització de l'actuació objecte de la subvenció, amb data límit 15 de novembre de 2011, llevat que per circumstàncies concurrents es determine un termini distint en la resolució de concessió de l'ajuda.  
4. Als efectes d'acreditar la realització de l'actuació objecte de subvenció, els beneficiaris hauran de presentar:  
a) Justificants de despesa, i presentar factures que hauran de complir allò que disposa el Reial Decret 1496/2003, de 28 de novembre i la resta de normativa vigent.  
b) Justificants de pagament, i són vàlids els següents:  
- Pagaments per mitjà d'entitat financera: còpia de l'extracte bancari junt amb la còpia del xec nominatiu o de l'orde de transferència que acredite que el destinatari del pagament coincidix amb l'emissor de la factura.  
- Pagaments ajornats per mitjà d'efectes avalats: còpia de l'extracte bancari on figuren els pagaments i la còpia dels efectes vençuts i pagats. Els ajornaments encara no vençuts únicament podran acceptar-se si s'acompanyen d'una carta del proveïdor que indique que disposa d'efectes (i assenyalar l'import) per a fer efectiu el pagament de la dita factura, i d'un certificat de l'entitat financera on conste que estan avalats per esta. En tot cas, només es consideraran vàlids els efectes ajornats la data de venciment dels quals siga anterior al 27 de setembre de 2012.  
  
- Pagaments per mitjà de la modalitat de factoring o confirming: document acreditatiu del pagament de l'entitat financera a l'empresa instal·ladora, així com document acreditatiu del pagament efectiu del sol·licitant/beneficiari a l'entitat financera, en relació amb l'operació. Només es consideraran vàlides les operacions el pagament efectiu de les quals del sol·licitant/beneficiari a l'entitat financera es produïsca amb anterioritat al 27 de setembre de 2012.  
- Carta de crèdit irrevocable.  
- No podran ser subvencionades les despeses que siguen finançades per mitjà de mecanismes d'arrendament financer, lísing, rènting o semblants, ni aquelles accions finançades per tercers, per mitjà de convenis o contractes en què la propietat dels béns objecte de l'acció no pertanga al beneficiari dins del període subvencionable.  
  
- Només seran considerats vàlids els justificants de pagament que es troben referits el sol·licitant de l'ajuda.  
- No es consideraran vàlids els pagaments en efectiu.  
5. Només seran tinguts en compte els justificants de despesa i de pagament de data posterior al registre d'entrada del document de sol·licitud d'ajuda.  
6. No s'acceptaran com a justificants de realització del projecte les factures derivades de la contractació amb empreses o entitats vinculades al beneficiari de l'ajuda, excepte justificació expressa que haurà de ser valorada per l'Agència Valenciana de l'Energia. S'entén per empresa o entitat vinculada aquella en què el beneficiari puga exercir, directament o indirectament, una influència dominant, o aquelles que puguen exercir-la sobre este o que de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa o entitat directament o indirectament, amb relació a una altra, estiga en possessió d'un 25% del capital subscrit, d'un 25% dels vots inherents a les participacions emeses per l'empresa o entitat, o puguen designar almenys el 25% dels membres de l'òrgan d'administració, direcció o control de l'empresa.  
  
  
Article 16. Minoració i resolució de les ajudes  
1. L'alteració d'alguna de les característiques del projecte la subvenció del qual haja sigut aprovada, l'incompliment de condicions i terminis establits en la resolució, l'execució parcial de la inversió, la insuficient justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades, que en el seu conjunt excedisquen dels límits establits, podrà donar lloc a la minoració de la subvenció concedida.  
  
2. L'incompliment pel beneficiari de qualsevol dels requisits, de les condicions i de la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, podrà donar lloc a la revocació de la subvenció i l'obligació de reintegrar les ajudes percebudes i els interessos de demora des del moment de pagament d'esta basant-se en el que disposa el títol II de Llei 38/2003, General de Subvencions.  
  
  
DISPOSICIONS ADDICIONALS  
  
Primera  
El pressupost que aporta la Generalitat per al finançament d'estes actuacions podrà comptar amb finançament del Fons Europeu de Desenvolupament Regional (FEDER) a través del Programa Operatiu de la Comunitat Valenciana 2007-2013, i s'aplicaran les disposicions que els regulen.  
  
Segona  
Les ajudes arreplegades en el Programa de Foment de la Investigació Energètica s'emparen en el Règim d'Ajudes de Foment de la I+D+i (N 233/2007-Foment de la I+D+i-Espanya), autoritzat per mitjà de Decisió de la Comissió Europea d'1 d'abril de 2008, i estan sotmeses a les condicions i requisits establits en la dita decisió.  
  
Tercera  
No es permet l'acumulació amb altres ajudes relacionades amb les mateixes despeses subvencionables a fi d'esquivar les intensitats màximes d'ajuda. Les empreses podran sol·licitar ajudes de minimis alhora que l'ajuda en matèria de foment de la investigació energètica, sempre que les despeses subvencionables no siguen les mateixes. Estes ajudes en matèria de foment de la investigació energètica no s'acumularan amb ajudes de minimis relatives a les mateixes despeses subvencionables a fi d'esquivar les intensitats màximes d'ajuda permeses d'acord amb el Règim d'Ajudes de Foment de la I+D+i (N 233/2007-Foment de la I+D+i Espanya).  
  
DISPOSICIÓ TRANSITÒRIA  
  
Única  
Amb caràcter excepcional podran ser preses en consideració les sol·licituds presentades amb anterioritat a la publicació d'esta orde en el Diari Oficial de la Comunitat Valenciana, sempre que siguen posteriors a la data de finalització de la convocatòria de 2010 del Programa Foment de la Investigació Energètica de l'AVEN, les característiques del sol·licitant i l'objecte d'ajuda puga emmarcar-se en alguna de les actuacions previstes en esta orde, i en tot cas sempre que es complisquen totes les condicions establides en esta convocatòria i en especial el que establix l'article 8.4.  
  
DISPOSICIONS FINALS  
  
Primera  
Es faculta el director de l'Agència Valenciana de l'Energia per a dictar les resolucions necessàries per al desenvolupament, l'eficàcia i l'execució d'esta orde.  
  
Segona  
Esta orde entrarà en vigor el dia de la publicació en el Diari Oficial de la Comunitat Valenciana.  
  
València, 10 de maig de 2011  
  
El conseller d'Infraestructures i Transport,  
MARIO FLORES LANUZA